ప్రేమ్‌చంద్
ప్రేమ్‌చంద్ 1880, జూలై 31 న ఉత్తర ప్రదేశ్ లోని వారణాసి దగ్గర లమ్హీ గ్రామంలో ఒక తపాలా గుమాస్తా మున్షీ అజైబ్ లాల్ మరియు ఆయన భార్య ఆనందికి జన్మించాడు. ఆయన తల్లితండ్రులు ఈయనకు ధన్‌పత్ రాయ్ అని పేరుపెట్టారు. ఈయన మామ మహాబీర్, నవాబ్ అని పిలిచేవాడు. ఈ పేరుతోనే ప్రేమ్‌చంద్ కొన్ని తొలి రచనలు చేశాడు. ప్రేమ్‌చంద్ తల్లితండ్రులు ఆయన బాల్యంలోనే మరణించడంతో సవతి తల్లి మరియు ఆమె పిల్లల బాధ్యత ప్రేమ్‌చంద్ పై పడింది.
సమ్మెట ఉమాదేవి
1961 ఆగస్టు 17న వరంగల్‌లో జన్మించారు. తల్లి లక్ష్మీ తులసీబాయి తండ్రి సమ్మెట పోతరాజు, వీరు కూడా మంచి సాహిత్యాభిలాష కలిగిన వాళ్ళు. వారి ఐదుగురు సంతానంలో ఉమాదేవి మూడో బిడ్డ. కార్మికశాఖలో పని చేసే ఈమె తండ్రికి తరచూ బదిలీ అవుతుండేది. దాంతో ఉమాదేవి చదువు తెలంగాణలోని అనేక ప్రాంతాల్లో కొనసాగింది. ఇంట్లో మేనమామకు, తల్లిదండ్రులకు తరచూ సాహితీ చర్చలు జరుగుతుండేవి. అలా ఆమెకు సాహిత్యం పట్ల ఇష్టం ఏర్పడింది. వారి చర్చల్లో రంగనాయకమ్మ, యద్దనపూడి సులోచన, మాలతీ చందూర్‌, సినారే ఇలా ఎందరి రచనల గురించో ఆమె వినేవారు. ఏడో తరగతి చదువుతున్న ఉమాదేవి అనారోగ్యానికి గురయ్యారు. దాంతో కొంత కాలం చదువుమానేశారు. ఆ సమయంలోనే సాహిత్యాన్ని విస్తృతంగా చదివి స్నేహితురాలైన అనురాధతో చర్చించే వారు. టీనేజ్‌లో 'అంపశయ్య' నవల ఆమెను ఎంతో ఆకర్షించింది.